พฤติกรรมการลงทุน กลุ่ม High NetWorth
โดย...ดร.ศุภกร สุนทรกิจ
1 พ.ย. 2559

โดย...ดร.ศุภกร สุนทรกิจ
สวัสดีครับท่านผู้อ่านที่รักทุกๆ ท่าน วันนี้ผมอยากพูดถึงเรื่องของการกระจายการลงทุน โดยในเบื้องต้นผมอยากหยิบยกพฤติกรรมของบรรดาผู้มีสินทรัพย์ในระดับสูง หรือที่สากลเขาเรียกว่าบรรดาพวก High NetWorth (HNW) ว่าเขามีการถือครองสินทรัพย์ประเภทใดบ้าง เพื่อให้เห็นเป็นตัวอย่างเปรียบเทียบว่ามีความแตกต่างจากสินทรัพย์ที่เราลงทุนกันหรือไม่อย่างไร โดยตัวเลขข้อมูลที่ผมนำมาเสนอในครั้งนี้ จะนำมาจากรายงานการสำรวจ World Wealth Report 2016 เป็นหลัก
จากการสำรวจสินทรัพย์ประเภทต่างๆ ที่บรรดากลุ่ม HNW ว่าพวกเขามีการลงทุนหรือถือครองอยู่ในพอร์ตโฟลิโอของเขาว่ามีสินทรัพย์ประเภทใดบ้าง และถือครองอย่างละเท่าไหร่ โดยในแบบสอบถามได้แยกสินทรัพย์ออกเป็น 4 กลุ่มด้วยกัน คือ กลุ่มที่ 1 คือ หุ้น เงินสด หรือตราสารที่เทียบเท่า เช่น ถ้าเป็นที่บ้านเราก็อาจได้แก่ เงินฝาก กองทุนตราสารเงิน เป็นต้น กลุ่มที่ 2 ได้แก่ ตราสารหนี้ กลุ่มที่ 3 เป็นสินทรัพย์ประเภทอสังหาริมทรัพย์ (โดยไม่นับรวมบ้านที่เป็นที่อยู่อาศัยหลัก) และกลุ่มที่ 4 ได้แก่ สินทรัพย์ทางเลือกอื่น (Alternative Investment) ซึ่งได้แก่ Structured Products กองทุนประเภท Hedge Fund สินค้าโภคภัณฑ์ เงินสกุลต่างประเทศ และการลงทุนในหุ้นนอกตลาด มาลองดูกันนะครับว่าสินทรัพย์ประเภทใดที่บรรดา HNW มีการถือครองกันมากที่สุด
สินทรัพย์ที่กลุ่ม HNW มีการถือครองกันมากที่สุด คือ หุ้น โดยมีการถือครองเฉลี่ยอยู่ที่ร้อยละ 24.8 หรือประมาณ 1 ใน 4 ของสินทรัพย์รวมทั้งหมด ซึ่งเป็นตัวเลขที่น่าสนใจเมื่อลองมาเทียบกับการถือครองหุ้นของคนไทยโดยเฉลี่ย สิ่งที่น่าสนใจอีกอย่าง คือ เงินสดหรือสินทรัพย์ที่เทียบเท่าครับ ซึ่งเป็นเรื่องแปลกที่สินทรัพย์ประเภทนี้กลับสูงถึงร้อยละ 23.5 แม้ว่าจะเป็นอันดับ 2 แต่ก็ไม่ทิ้งห่างจากอันดับที่ 1 คือหุ้นเท่าไหร่ ทั้งๆ ที่ในความเป็นจริงการถือเงินสดหรือสินทรัพย์เทียบเท่าเงินสดนั้นจะให้ผลตอบแทนที่ต่ำ ซึ่งถ้าเป็นการถือครองของคนที่ไม่ค่อยมีอันจะกินก็อาจจะไม่แปลก แต่น่าแปลกสำหรับพอร์ตของกลุ่ม HNW โดยสินทรัพย์มาเป็นอันดับ 3 และ 4 คือ ตราสารหนี้ ซึ่งมีการถือครองเฉลี่ยที่ร้อยละ 18 ตามมาติดๆ ด้วยอสังหาริมทรัพย์ที่ร้อยละ 17.9 นั่นหมายความว่าบรรดากลุ่ม HNW ทั่วโลกต่างให้ความสำคัญต่อการลงทุนในอสังหาริมทรัพย์ไม่ต่างจากการลงทุนในตราสารหนี้เลย และกลุ่มสุดท้ายคือสินทรัพย์ทางเลือก ซึ่งตัวเลขที่ออกมาก็น่าประหลาดใจเช่นกัน คือมีการถือครองจากกลุ่ม HNW สูงถึงร้อยละ 15.7 ซึ่งแม้ว่าจะเป็นอันดับสุดท้ายในกลุ่ม แต่ก็เป็นตัวเลขที่สูงและมีแนวโน้มที่สูงขึ้นเมื่อเทียบกับการถือครองใน 2 ปีที่ผ่านมา ซึ่งอยู่ที่ประมาณร้อยละ 13
อีกเรื่องที่ผมอยากหยิบยกจากรายงานฉบับนี้มาก็คือ ในรายงานได้มีการแบ่งการสำรวจบรรดา HNW เหล่านี้ออกตามภูมิภาค ตัวเลขที่แสดงพฤติกรรมการลงทุนที่น่าสนใจประการหนึ่ง คือ ถ้าดูเฉพาะกลุ่ม HNW ในภูมิภาคเอเชียแปซิฟิก ไม่รวมญี่ปุ่น นั่นก็หมายรวมถึงบ้านเราด้วย จะพบว่าอันดับของการถือครองจะไม่ต่างกันกับค่าเฉลี่ยของ HNW ทั่วโลกก็ตาม แต่น้ำหนักการลงทุนต่างกัน เช่น กลุ่มเอเชียมีการลงทุนให้หุ้นน้อยกว่าค่าเฉลี่ย โดยถือหุ้นอยู่ประมาณร้อยละ 23.3 (โดยภูมิภาคที่มีการถือหุ้นมากที่สุด คือ อเมริกาเหนือ ที่ร้อยละ 27.1) และในแถบเอเชียเรามีการลงทุนในอสังหาริมทรัพย์สูงกว่าค่าเฉลี่ย โดยมีการลงทุนในอสังหาริมทรัพย์ที่ร้อยละ 20.5 (ภูมิภาคที่ลงทุนในอสังหาริมทรัพย์มากที่สุด คือ กลุ่มละตินอเมริกา ที่ร้อยละ 21.9 ตามติดๆ ด้วยยุโรป ที่ร้อยละ 21.8) และสุดท้ายกลุ่มเอเชียมีการลงทุนในสินทรัพย์ทางเลือกมากกว่าค่าเฉลี่ย คือ ถือที่ร้อยละ 16.6 รองจากกลุ่มละตินอเมริกา และตะวันออกกลาง
ครับ จากตัวเลขดังกล่าวเราพอจะสรุปได้ว่าบรรดา HNW ให้ความสำคัญกับการกระจายการลงทุนไปยังสินทรัพย์ต่างๆ โดยลงทุนในสินทรัพย์เสี่ยง เช่น หุ้น ประมาณ 1 ใน 4 ในขณะเดียวกันยังให้ความสำคัญกับการถือสินทรัพย์สภาพคล่องในอัตราใกล้เคียงกัน ที่เหลือก็กระจายไปยังอสังหาริมทรัพย์ ตราสารหนี้ และยังมีการให้ความสำคัญกับการลงทุนทางเลือกในอัตราที่สูง เราลองเทียบตัวเลขเหล่านี้กับพอร์ตการลงทุนของเรากันครับ ว่ามีความเหมือนและต่างกันมากน้อยแค่ใหน
ท้ายสุดนี้ ผมก็ขออวยพรให้ท่านผู้อ่านทุกท่านมีความสุขและโชคดีกับการลงทุนครับ